b"\n_START_ARTICLE_\nMrtve du\xc5\xa1e (drama)\n_START_SECTION_\nVsebina\n_START_PARAGRAPH_\nDru\xc5\xbeinsko pogrebno podjetje Tukaj po\xc4\x8diva d.o.o., ki ga sestavljajo o\xc4\x8de Fredi, mati Helena, sin Rastislav, h\xc4\x8di Matilda in Polde, se na Rastislavovo pobudo odzove na razpis Ministrstva za okolje, da bi poskrbeli za izkop, identifikacijo in skupen pogreb \xc5\xbertev vojne. V prijavi posredujejo la\xc5\xbene podatke, da bi se prikazali v \xc4\x8dim lep\xc5\xa1i lu\xc4\x8di. Na razpis prispejo tri popolne prijave, ocenjujejo jih minister Benjamin in dr\xc5\xbeavna sekretarja Kri\xc5\xbeni\xc4\x8d in Zvezdi\xc4\x8d. Ker pa sta Rastislav in minister prijatelja, slednji z zvija\xc4\x8do dose\xc5\xbee, da zmaga Tukaj po\xc4\x8diva d.o.o. V nadaljevanju za\xc4\x8dnejo odkopavati nekje v Ko\xc4\x8devskem gozdu. Na podlagi ostankov jim Matilda dolo\xc4\x8di imena, ki jih poi\xc5\xa1\xc4\x8de v Zbranih delih slovenskih pesnikov in pisateljev. K Poldetu pristopita dr\xc5\xbeavna sekretarja, Zvezdi\xc4\x8d in Kri\xc5\xbeni\xc4\x8d, z namenom, da bi jima pomagal pri ukani. Oba namre\xc4\x8d \xc5\xbeelita, da bi se izkazalo, da je padlo ve\xc4\x8d njihovih pripadnikov - partizanov ali domobrancev. Prineseta mu vsak svoje simbole, zvezde in kri\xc5\xbee, in mu naro\xc4\x8dita, naj jih raztrosi po odprtih grobovih. Sledi skupen pogreb domobrancev in partizanov, na katerem se vse razkrije. Pride do medsebojnih obto\xc5\xbeevanj, celo pretepa._NEWLINE_Vseskozi pa sledimo tudi zgodbi mrtvih partizanov, domobrancev in pijan\xc4\x8dka Francija. Slednji umre in pride v nebesa, kjer sre\xc4\x8da Mileno, Karla, Kri\xc5\xa1tofa in Toneta, ki kartajo \xc4\x8crnega Petra. Franci izve, da je Karel njegov o\xc4\x8de. \xc4\x8cez \xc4\x8das se jim pridru\xc5\xbei \xc5\xa1e Francijeva \xc5\xbeena Marija, ki je zelo presene\xc4\x8dena, ko vidi, da Franci ne pije ve\xc4\x8d. Na skupen pogreb 'rde\xc4\x8dih in \xc4\x8drnih' pridejo tudi oni. Ko vidijo \xc5\xbeive, ki se prepirajo, se jih to ne dotakne. \xc5\xa0e zadnji\xc4\x8d v tem stoletju skupaj zapojejo pesem."